
    I.

  
    TREĆA SREĆA

     

    rekla sam: treća sreća i progutala žilet. bojala sam se

leći jer onda ne bi mogao proći nizbrdo, nizgrlo, nizvodno

sjedila sam na zidu i plakala u more u plavo u brodove

u tri otoka

sjedila sam na velikoj kamenoj ploči koju je raspuklo sunce

i koja je mlaka kad padne mrak

zidovi su visoki točno kao ja, samo bez glave

pa kad sjedim ne vidim ništa osim neba

tada mi se pričinja da sam u bazenu

bez vode.

sjedila sam u mravinjaku i govorila u slušalicu kao da govorim sama sebi

ili sam govorila sama sebi kao da govorim u slušalicu.

sjedila sam na obali nasukana i opraštala sve

(htjela sam leći u brod i ljuljati se kao u kolijevci)

od toliko modrine zaboravila sam naočale i svoj novi pogled

imala sam mrlje od vina pod noktima i nisam se mogla sjetiti kada sam te ozlijedila.

sjedila sam na plavoj stolici dok mi nije prepuklo ovo sitno sitničavo cyber-srce

pa sam podjetinjila i pobjegla od kuće

(teško ćeš naći šumu u gradu

a i ako je nađeš, uvijek je za korak, dva, stotinu

prekratka)

sjela sam na rub kade i nježno je zamolila da zaplovi

kada se nismo pomaknule, shvatila sam da ništa nije na meni da

promijenim. mogu samo odustati. onda sam legla

u krevet.

upravo kako sam i strahovala,

žilet mi je stao u grlu.

  
    DŽIN

     

    žena povremeno mora

pospremiti torbu

istresti sa dna mrvice duhana

oduševiti se pronalaskom ruža

otpisanog prije dvadeset dana

sa smiješkom skupiti rasute bombone

promrmljati

budala ne zna otvarati bombone

nasmijati se zadovoljno

jer budala ima dva metra

i ruke da poludiš

žena povremeno mora

iz novčanika izvaditi

prastare račune, papiriće, omote, ulaznice, karte

žena kao ja

mora se povremeno prepasti

tog velikog džina iz torbe

koji ždere sve nevažne sitnice

(ne ostvaruje želje)

živi samo da podsjeti

na beznačajno

na zamalo zaboravljeno

sačuvano tek u brojkama računa

u datumu na ulaznici

žena mora svako toliko bacati vrijeme u smeće

samo da načini mjesta za neku novu prošlost

bezvrijednu

i uvijek kratkoročnu

zamjenjivu

znaš li da u sitnicama

zapnu najveće poruke

znaš li da sve kontaminiramo

zadahom sjete

i da u smeću možeš

naći retrospektivu

samog sebe

znaš li da je račun potvrda života

da je tvoje smeće tvoja oporuka

i da samo papiri znaju pričati priču

znaš li da smo svi zakračunati

slovima i brojevima

i imamo poseban kod

znaš li da je svaki papir koji zgužvaš

i baciš preko ramena

poruka u boci

tebi samom

gdje si bio

posljednjeg petka u listopadu

i dok ne nađeš

u torbi, u džepu

u ladici

džina velikih očiju prepunih

nezaboravljanja

nećeš vjerovati

da netko sve pamti

  
    VARIJACIJE NA BUĐENJE

     

    da se bar probudim

s lakoćom, u boji

silovito

kao da izranjam iz vode

da coknem jezikom

vedro

izbeljim se autobusu na stanici

pod prozorom

da skočim iz kreveta

kao iz katapulta

ravno u srebrnu šaku vode

zagrizem jutro kao naranču

tresnem obrazom po podnevu

i otkotrljam se osmijehom kroz dan

da se bar probudim

šuškava, šašava, šaputava

šarena, škakljiva

padnem na nos, na čelo, na bradu

u hihot

zavrtim na peti

ples za doručak

da se naklonim smjerno

uličnim sviračima, čistačima i

sandučićima za poštu

da se bar probudim

s razlogom

bez skrivanja

vrišteći od radosti

da me svrbe tabani od želje za putom

da odvalim noći šamarčinu

već oko šest

kapnem u kavu

kao lijena kocka šećera

i nanižem sate kao perle

navučem oblake kao rukavice

i serviram ti pusu za marendu

da kupim balon, vrpcu, žarulju

nešto beznačajno

da ne šepam mamurno i gladno

da ne posrćem preko riječi

da skakućem kao lopta

da me vjetar nosi kao plastičnu vrećicu

da se bar probudim

uspravna

gipka

drska

da se bar probudim

  
    CABARET

     

    nama treba neki drugi svijet

šaren i naopak

pomalo starinski

romantičan

melodičan

koketan

trebaju nam šansone

šlageri

rukavice

čajnici

cigaršpici

klobučari

dimnjačari

kišobrani

perle

ploske, tabakere

saksofoni

fenjeri.

svijet je previše prljav

za naše cipelice.

ispunjavaju nam snove

i za kaznu

odlome mu rub.

Pepeljuga je usidjelica.

nama treba neki drugi svijet.

šašav, meden, pastelan.

nas su naše mame rodile da nas netko voli

a ne da nas jebe.

  
    *

     

    prazna barska stolica

to je sve što ostaje iza tebe

kad se preplašiš

i pobjegneš

s pogledom zbijenim

među koljena

i riječima

naguranima na rub usne

kao pjena bjesnoće,

za tobom ostaje

plavičasta, dimna, opipljiva

tišina koja me žulja

i odvaja

jer nišan u leđa

jednim smeđim okom

ne vraća tebe

na početak stranice

i želja ne prepravlja

dijalog

večer je siva i slabokrvna

a pod mutnim i žućkastim svjetlom

činimo se boležljivi

slabi i kukavni

i slutim odustajanje

pa prva dižem nogu

gazim taj prvi grozan

zimogrozan

korak razdvajanja

  
    *

     

    ništa dobro više nije ostalo

samo kora kruha

za koju nije dostajalo marmelade,

novi kišobran

kojem je otpala ručka

prije prve kiše.

vrijeme preskače

po želji.

mi smo kost

koju je zakopao jako star pas

možda je oslijepio

možda je uginuo

teško da će nas pronaći

sve smo što može biti neupotrebljivo

broš bez kopče

češalj bez zuba.

teško opraštam

neispunjena obećanja

  
    *

     

    bila sam spremna izmisliti igru

po jednu za svaki dan

samo da pobijedim zaborav. iscrtala sam atlas na svojim bedrima

jer sam ti htjela pokazati svijet. kupila bih haljinu za svaku

pustolovinu koju od mene otkupiš i nosila bih srebrne žlice u torbi

za slučaj da ogladniš. od češera, mraka i soli u zraku mogu usnama

napraviti večeru i grijati je među koljenima. ako podivljaš

možeš me pojesti zubima i prstima.

sjedila sam u svom miru

u malom akvariju

i čekala da pozoveš

imala sam rupice u kalendaru

u koje sam usula sjemenke dobrote

samo smo trebali proklijati. dala sam da nam izgrade brod

bijeli, sa plavim slovima u imenu. izabrala sam najbliži otok

jer dok mu prilazimo, možemo pogledati iza sebe

i prepoznati grad

možemo se osvrnuti bez žaljenja

i zamišljati da nema povratka.

(sutra ću otići sama tamo

nabrat ću pun crni kovčeg

mandarina

i na palubi se svađati sa tramontanom)

novembarsko more ću posuti opušcima

kao interpunkcijskim znakovima jer se svako putovanje

završava kao priča. posljednja rečenica bit će

ultramarin boje, sva morska

i konačna.

  
    PRKOSIM I JA

     

    prkosim i ja

baš u inat

danima bez boje koji su

male mutne špekule na dlanu

stavljam ih pod jezik

da ne izgovorim

nešto suvišno

nešto uzalud

nešto urokljivo

puštam zadah kiše

da prođe kroz stakla

(grad i ja peremo se

grubom vodom,

stružemo se do krvi)

mokro rublje vraća svježinu

razapeto u sobama

perem čaše

za nove gutljaje

ledena voda

s okusom kamenca

nije dovoljno dobar razlog

da se spakiram i odustanem

prkosim i ja

četiri lončanice preživljavaju

kućne biljke ne znaju okus kišnice

voda iz cijevi

stvorit će mi suncokret

osam katova iznad betona

ne zaboravljam zalijevati biljke

znači, i ja umijem brinuti

za druge

prkosim i ja

pitom od sira dočekujem

povratnike

susjeda puni lift nikotinskim dimom

ja u podne pišem pisma bez vijesti

i vjerujem u nadu

iznosim smeće

zapisujem misli

prkosim i ja

oprat ću prozore kad se sunce osokoli

postat ću gušterica

pročitat ću neku američku knjigu

prikratit ću ja svoje vrijeme

ne, stvorit ću ga

načinit ću ga oblim, pretilim i sitim

nije mi teško čekati

kratim vrijeme

šutim

trebala sam otprve šutjeti

čučati u plićaku

čekati plimu

voda sve vraća

voda sve nosi

na obale naplavljuje što probere

zato usporavam korak

i smijem se lokvama

  
    *

     

    ja sam tebe odnijela kući

pomno umotanog u papir

razgrnula sam te kao tek izglačanu

plahtu

i nismo pristajali staroj kući

ni ti ni ja

ja sam zaboravila lozinke

pa sam prespavala vrijeme

čuvala sam te u boci

i nisi se mogao rasuti.

jednako pobožno sam te vratila,

kao košulju

previše svečanu za ijednu priliku

uredno složenu na dnu kovčega

koju nosiš na put samo u slučaju

iznenadnih slavlja, ili sprovoda

i dobro da te nije bilo potrebno razmatati

ti nemaš svoj oblik

ni zvuk

a povremeno prijeđem dlanom po dnu svog trbuha

kao da tu spavaš

kao da će neka struna izazvati tebe

da se oglasiš

vraćam te na uobičajena mjesta

u nikad prelistane knjige

zatvorenih korica

kao stisnutih zubi

kao stisnutih koljena

u trenutku kad bedra peku

od čežnje

vraćam te u tišinu spavaće sobe

gdje su rolete nevoljko podignute

samo jednu trećinu

tek tako da jastuci znaju raspored spavanja

da me ne prevare

i zadrže.

  
    MATADOR

     

    ja sam skrojila

crvenu krpu

kojom ti trebaš mahati da bi me namamio

i ja sam ti brusila mač

iskovan samo za moje čelo

    naše su arene bez publike.

drvene noge stružu po podu,

tango bez ritma,

ples bogalja.

kasno je sad, čak i da naučiš korake

    ja sam tvoja mala džepna Karmen

koju izvučeš

svako toliko

bez razloga

i ne znaš kud bi sa mnom

ne govoriš moj jezik

a ja nemam tvoje manire

    ništa u nama nije punokrvno

živo i cigansko

ništa u nama nije krvavo

mesnato i strasno

ništa u tebi nije ratničko

a ja nikad nisam naučila biti putena garava

kurva

moje riječi klapaju kao kastanjete

ali u nekom sasvim promašenom ritmu

  
    *

     

    neka se dovalja kiša.

zlo znamenje i tuga od modrine.

sve ću preživjeti.

recept je jednostavan.

proključala voda

sunce umotano i spremljeno

za bolje prilike.

od uspomena načini zimnicu. preživi glad.

vikend ima okus stakla.

prljavih čaša.

slomljenih boca i zgaženih krhotina.

staklo ima okus žeđi i mamurluka.

mamurluk ima okus nedostajanja.

  
    *

     

    budim se kao slamnato strašilo

malo odviše troma, lošeg oblika

i slabašna

možda me noću jedu miševi.

s osmog kata i asfalt izgleda kao mokro blato

dan mora naći svrhu

dim se razbija od ekrana

i prelijeva u prazninu

(ponekad mi se učini da će se zatrčati natrag

i puhnuti mi u lice)

kava se prebrzo hladi.

pogled kroz prozor:

zamutnjuje se zaljev

nema grada prijeko

nema obale

horizont je magla, smog i kišni oblak

sve odjednom.

docrtavam

po želji

svijet preko mora

koji čeka

kojem odlazim

danas, sutra, zasigurno

tješim se svakim korakom.

kiša pravi pauzu u našim malim životima.

bavimo se ritualima, hobijima i navikama.

  
    *

     

    postoje jutra

kada ustajem

sama na svijetu

ne vidim ukućane

obilaze oko mene u koncentričnim kružnicama

stišću obruč

dok me sasvim ne okruže

i suoče

sa svojim malenim ružičastim usnicama

koje se nijemo pomiču.

postoje jutra

kada ne vidim svoje ukućane

pričine mi se kao propuh na hodniku

nekada brojim četkice za zube u čaši

i ne znam kome pripadaju

ne znam kome pripadam

(jesu li obitelji čaša

sa četkicama za zube?)

ponekad partija karata

prođe u tišini

koja zna pojesti dobru volju

jer ja ne vidim ništa

osim

previše mrlja na stolnjaku

ja se izmiješam s kartama

u špilu

netko od mojih ukućana kaže

da u meni ovuliraju stihovi

i da zato šutim.

ponekad se predugo vozim u liftu

jer je to jedino mjesto u gradu

u kojem možeš zaista biti sam

moja je klaustrofobija

gotovo neznatna

ali ipak nikada ne zaustavljam lift

mada mi dođe tako

sjesti u limenoj kutiji

koja visi nad bezdanom od trinaest katova.

sjesti sama.

  
    *

     

    ne mogu se više vratiti

na početak

vrijeme je potrošilo

naivnost

kupilo razočaranje

otupilo brid nadi

i sada se kotrljam nizbrdo

ravnodušno

malodušno

kako kad.

danas se istina napisala

sama od sebe

kraj semafora

između pljuska i tuđeg kišobrana

(htjela sam ga ukrasti, potrčati i pobjeći

htjela sam se nasloniti na strančevo rame i reći: odvedite me

htjela sam da mi priđeš s leđa i kažeš:

znam da ti nikada ne nosiš kišobran

znam da hodaš ovom stranom ceste kad se vraćaš sama

znam gdje te trebam odvesti)

poželjela sam da živim na kraju grada.

  
    *

     

    sve je naopako

kao da hodam na rukama.

sve je izvrnuto i preokrenuto

i ne znam što to znači.

ti si kao malo drago pseto

nanjušio put do praga

na kojem te nikada prije nisam našla:

zakoračiti prema tebi u mrak

jest zakoračiti natrag

skokom od stotinu dana:

koračam bez straha

koračam bez oklijevanja

(ali ja nama nikada nisam namijenila

vremeplov

ni igru prekrajanja rubova?)

ja sam ti sad

patuljčica

cirkusantica

plačljivica

nećeš me prepoznati.

ipak me nalaziš

i pretvaraš u onu istu

šutljivu ribu koja slijepo

uranja u mreže

i pristaje biti ulovljena i pojedena.

tebe život redovito kamuflira

u ironiju

i neočekivane pouke

s tobom uvijek naučim

da umijem trpjeti previše

uvijek me pretvoriš

u loptu koja se zarobljeno valja po sobi

željna iskočiti kroz prozor

i odskakutati cestom

uvijek me pretvoriš u nekoga tko

čeka

  
    PRESTATI JE LAKO

     

    prvo sam prestala čitati svoje bilježnice

i sva znanja koja su me trebala sačuvati

ostala su uspavana između dvije crte, red po red,

i najčešće tamnoplava od moje kemijske olovke

prestala sam iščitavati i svoje bilješke

malene nacrte kuća od riječi u koje bih naselila tužniju sebe

a sretnijeg tebe (meni ta podjela nikada nije bila nepravedna

nego me iskupljivala)

zatim sam prestala čitati novine, pisma i horoskop

(možda ipak najprije horoskop jer neprestano obećava

i neprestano laže

a ja odavno ne vjerujem

i još dulje se prelako dam nasamariti)

prestala sam otvarati koverte sa računima

odbijam znati za dugove.

konačno sam prestala čitati i knjige.

zaboravljam riječi jer su me povrijedile

(svaka je kurva, svaka je maska

nijedna ne ostaje i ne vrijedi)

zaboravljam slova jer mi nisu pomogla.

  
    II.

  
    *

     

    kupila sam kartu za vlak

idem na zeleni otok

usred jezera

tražiti neku novu pjesmu

ovih dana radim samo malene korake

i ne žurim, prevruće je za spavanje

grad je ljepši u noći

a ljudi nemaju lice

moje misli nemaju okvir

i nisam njihov vlasnik

ovih dana zanemarujem malene obaveze

sanjam otvorenih očiju

i tugujem bez razloga

ponekad s razlogom

ovih dana se događaju samo malene stvari.

  
    *

     

    vjetar stanuje u cijevima u mojoj kući

i plače u suha podneva

noć se otresa s planine

kao blato s čizama

ponekad poželim tako otresti

tebe.

dan sam preležala kao bolest.

koncentrat nedjeljne tjeskobe

ubija ljeto u povojima

mrzim kada se vraćaš

(život se ponekad događa

kao

u retrovizoru)

opredijelit ću se za prozu

žlicu alegorije

i šaku sarkazma

koju onda možeš nagurati

u usta

kao uvredu

ponekad se stvoriš u mojoj čaši

kao rakija

ti si kao podnevno zvono

razbijaš tišinu i mir

kada mi najviše treba

ja sam pretplaćena na tvoj očaj

tvoju ljubomoru, sitnu pakost

i nepodnošljivu slabost

ja sam upregnuta u tvoju samoću

ja sad otplaćujem

već preko mjere.

snovi su ti kao staklo:

prozirni i jeftini

čak i kad ih smrskaš

  
    *

     

    netko subotom ujutro donosi mrtvu lavandu, mrtve zumbule, mrtve maćuhice.

noć ima svog stražara

zeleno stablo

koje umije navući crninu

za svakodnevan sprovod

za malene smrti

veće od nas

dan koji ne možeš

zadržati

još jedan

i još jedan

(kupi vremeplov, živi jučer

ne daj da nas sutra nagrize i odnese)

mrak ima svog čuvara

koji tuguje

i korijenjem potkopava temelje kuće

za osvetu

pomalo pakosno

sve će nas nadživjeti

(ako mu ne posiječeš deblo iz zavisti)

nešto u meni subotom ujutro iznosi

mrtvi zaborav, mrtvu noć, mrtve odbrojene sate

razlomljene zrake bestjelesnog svjetla

i okrhnute riječi od tuge

smrt je malena i nevažna

subotom rano ujutro

u zadnjem mraku

plavom, modrikastom, vodenastom

nimalo svečanom

smežuraš se i mreškaš iznutra

od sitnih iglica hladnoće

smrt je neznatna

subotom ujutro

kao i svakog drugog jutra

  
    *

     

    izvježbala sam svoj strah

do savršenstva

čvrst je, kvrgav i modar

kao neko šumsko stvorenje

patuljak ili gnom

moje je veličine

ima usta prepuna tišine

(ili riječi oglodanih čekanjem

tko zna?)

u svih deset jagodica na prstima

pulsira po jedno sićušno srce

od čežnje

ali ruke ne znaju pomilovati

ni zatražiti

smijeh skakuće u želucu

i ne izlazi

ne smije se potrošiti

stotine priča napuštaju večer

kao tužna karavana.

  
    *

     

    ja uvijek govorim

sve dok ti ne oglušiš

dok i meni samoj puls ne postane

tek jeka.

ostavljam ti rečenice zakačene

pribadačama od tvog lakta

do brade jer samo toliko

tebe mogu dohvatiti

(ti bi morao čuti

moju tišinu

a ne zanijemiti od moje vike)

ne znam kako se razumije

šutnjom

pa te prelistavam

kao rječnik

jezika koji ne govorim

i smijem se

kao da te imam

nije li bogohulno

strance nazivati svojima

nije li smiješno

što si ti od tolike buke i vike

u meni

pronašao samo

svoju tišinu

  
    *

     

    koraci koje čuješ

nisu koraci običnih prolaznika

nego ljudi

koji zarobljavaju prostor

možda čak na trenutak dulje

od tebe

i lome zrak

zvukom

koji svjedoči o pripadanju

koje ti ne poznaješ

soba u kojoj ležiš nije tvoja soba

i mrak je pokrivač

od kojeg ti se sanja

brojiš dane

kao zrnca na krunici

(koliko smo molitvi zaboravili…)

i samom sebi

odbrojavaš vrijeme mira

vrijeme poznatog

vrijeme sigurnosti

još je dobro,

kada udahneš baš do kraja

pričinja ti se da zrak miriše na sol i more

(ili je to tvoja odjeća već upila miris

povremenih radosti)

i smiješ se u jastuku

dok čekaš da noć

postane nešto više nalik

sama sebi.

  
    PSALAM

     

    od tvoje boli ostala je samo

grimasa

bezumna tišina i ranjavo tijelo

koje se smanjuje

i sada si koščica oglodana

mojom ljepotom

jer ja zorim i pretvaram se

u biblijsku boju tirkiza

crvena sam kao kurva

i zvonim srebrnasto.

ti imaš Kristovo tijelo

a ja sam Juda u haljini Marije Magdalene

srebrnjaci ostaju na prljavom šanku

gdje se kupuje oprost i iskupljenje

(ali samo na jednu noć, nikada doživotno

jer ni krivnja nije ista do jutra)

stabla su preniska za vješanje

ja se bacam naglavačke, na koljena, na asfalt

moje su šake nježne i male

dok grebem noktima crne mrlje od ulja

i udaram zemlju

kao narikače koje se lupaju u prsa

dok zavijaju od boli

za koju ne dostaje riječi

moj je urlik majčinski plač

moj je plač životinjski urlik

okrvavljene nevjeste

izdanog prijatelja

i bezbožnika kojem su ukrali vjeru.

u večernjoj torbici

pomazanje za nesvete usne.

ne možeš razapeti ljubav

koje nema.

  
    SEVDAH

     

    ti dolaziš sa sjeveroistoka.

a sjeveroistok ima ranjeno mlado sunce

sevdah i studene zelene rijeke

oblaci su tamo obijesni i ljuti

kao turska konjica

sjeveroistok ima boje koje sanjam

prljavu zemlju i mutni čemer

tamo su planine modre od leda

i kamen se naselio u riječi

a kamen je sav od vremena

od ratova i zubate tuge

(u srcu su ti pahulje od snijega

koje ne mogu otopiti)

sav si pomalo od bure

bijesan, nepripitomljen, brz

oštar kao sječivo

sirov, okretan i bezobrazan

ti si hladan kao siječanj

kao badnje veče

kao mutno jesenje podne

tvoje su usne od zime

(ti kao da to znaš

pokrivaš me rukama, ručnikom, mrakom, tijelom

ali ne možeš me sačuvati od hladnoće)

ti imaš u sebi komad svog sjevera

koji ne znam utješiti

ne mogu te pripitomiti

ovako iz daleka

  
    *

     

    sve što je zaista strašno

stane u jako kratke rečenice:

snijeg nije pao godinama.

kornjače će nas nadživjeti.

bog je umro, uskrsnuo i nikad ga nisam našla.

mislim da sanjam gole žene

u tvom krevetu

(mislim da sam suvišna

i da za mene uopće nema mjesta)

tko te ima?

tko te ima?

ta nisu ljudi privjesci za ključeve

ili perle na koncu

da te itko može posjedovati

(ali ja znam da si svirep i gladan

i da postoje ključanice kroz koje viriš

i koje otključavaš

lakše nego mene)

kolovoz je opsjena. vrijeme teče

bez pomaka. potkrada nas.

na bedru imam kvržicu svijetloljubičaste boje

koja potamni i pocrni kad mi je hladno

kad je predugo gledam i kad pomislim da ću od nje umrijeti.

  
    ULJEZI

     

    zaboravila sam pisati

riječi su se nakotile

kao štakori na tavanu

i stružu sitnim nožicama po podu.

kada sjedim u svojoj sobi

čujem pir glodavaca

i zamišljam ih kao velike nemani

koje sjede na kartonskim kutijama

i obijesno kockaju za moje uspomene

ne otvaram vrata

puštam ih da pojedu

kutije sa jastucima

bilježnice iz osnovne škole

i suncobran

neka sažvaču djedov kaput

bakine putne torbe

i debele prekrivače koje majka izvlači u studenom

sve je već načeto, nagriženo, izjedeno.

pod mojim krovom

prljave životinjice

jedu ostatke mog života

a ja selim na jug i puštam riječima

do kojih ne znam doći

da me jedu iznutra.

nedjeljno jutro je milosrdno

želim oprostiti

pakiram riječi

u smotuljke koje ti možeš pozobati.

  
    GNJEV

     

    malo kopile

koje smo izrodili ti i ja,

ti i ja lukavo raspoređeni

na šahovskom polju

šank

posljednja crta bojišnice

mogu te namirisati

kao životinja

(ponekad svi imaju tvoj miris,

čak i žene

mirišu na tebe)

nekada zaboli u sljepoočnicama

želja

ti se ogrneš mrakom

i ljubomorom

oni idu ruku pod ruku

ti biraš prvi

i odlaziš ljut

ja ostajem,

ne svojom voljom,

ja sam ipak samo meso

presirovo za tvoje zube

prežilavo za tvoje nepce

prebljutavo za tvoj jezik

mene treba proslijediti na tuđi tanjur

(nož je svejedno još uvijek u tvojim rukama)

i ja ustajem

poražena i poklonjena

s tim nakaznim kopiletom u rukama

porodom od čekanja, oholosti

i nadanja

(ja sam sada nečista i neplodna)

  
    *

     

    sjećaš li se da smo mi izmjerili

obalu

i čitav jedan grad

u samo jedno jutro

san smo rastopili u šalici kave

namjesto šećera

glad u svim svojim oblicima

i ponovno nađena čistoća

zamjeram samo nade

koje se kote pod pazuhom

u mutno jutro

s prvim kapima ljetne kiše

čisti smo

i oprani

slanom i slatkom vodom

(nitko nas nikada nije imao)

potpuna sam i posvećena, kao malena hostija

odlazim od tebe bez daha

u bojama modrine i grimiza

moj je hod smiren i uspravan

smetlari gledaju moje gole noge

prolaznici se raspoređuju u rovove

svakodnevnice

voćar i njegove paprike

konobari i espresso aparati

nemoćni vozači pred semaforima

(ti si njihov sedam minuta,

a sve ostalo vrijeme moj)

kolporteri sa vijestima za koje ne marim

trafikantice sa malenim paketićima otrova

i raznobojnim preslatkim žvakama

mene boli trbuh od smijeha

dok sjedim na stolici, sklupčana kao u molitvi

kuhinja je ujutro svijetla i prazna

i nebo je bijelo bez sunca

grad se budi, a ja zamatam tijelo

pred spavanje

živo, vatreno, krvavo meso

čisto od radosti.

  
    *

     

    tijelo je savršeno oruđe

za malene ratove taštine

mogu činiti čuda

mogu narasti deset centimetara

i hodati po staklu

sjediti na zidu

na koji se nitko ne umije uspeti

i plakati s visine

od kose mogu načiniti krvavu vatrenu meduzu

gladnih pipaka

i prebojiti oči

u zelenu ljubomoru

mirisati kao mošus

(ja sam mlako mirisno ulje iz

daleke, neobične zemlje

gdje su ljudi tamnoputi, puteni i jestivi

kao praline)

ako se zaljuljam na podiju

bokovima mogu razmaknuti tjelesa

i loviti muške vratove rukama

kao lasom

kad to poželim, mogu se smijati

mesnatim, crvenim usnicama

i ljubiti bilo koga

mogu imati okus breskve

mogu otrovati.

prsti su mi nestrpljivi igrači

sapleteni o dugmad

i postoje boli koje mogu sapeti stegnima

  
    *

     

    zimske su priče pradavne

zakašnjele i možeš ih iskašljati

već s vrata dok sklapaš kišobran

i opipavaš ustajalu tišinu kuće

ljubav koja se nije dogodila uvijek umije prezimiti

pod zubima

neizgovorena.

ako je želiš ispripovjediti sam sebi

(jer to je priča koju nitko drugi

ionako ne želi slušati

priče koje se nisu zaista dogodile,

za koje nema nade,

važne su samo onome tko ih izmišlja)

moraš je iscijediti iz vrećice čaja

čuvati u staklenkama

i paziti da se ne raspara kao pleteni šal

zato ja od tebe pravim kolače,

čuvam te uz peć

u zelenobijeloj šalici, ponekad u lončiću za kavu,

u knjizi koja ima 461 stranicu

(samo da potraješ što dulje)

pod jastučnicom koja je upila miris

neprobavljivih, boležljivih snova

(kada ležim prebirem te pod prstima

i odbijam zaspati)

u džepu zelenog kaputa, u novčaniku

među kovanicama

i pod petama novih čizmica

čuvam te

da mi ostaneš vruć i gust.

  
    *

     

    povremeno se igram vremeplova

i vremenske kapsule

a kada sam najhrabrija, igram se zaborava. večeras sam, pogađaš,

kukavica. opravdavam se datumima i kažem da je rano

iščuđavam se nad pet nedjelja koje su u sporoj koloni

prešle preko mog praga. nisam postigla mnogo,

ne kao ti. ja sam ostala u onom istom grču, samo što sam s vremenom

umukla. tebe ništa ne dotiče ali ja sam tu da prekrajam tvoje rečenice

u malene zavoje koje omatam oko zapešća (peče me kao da ti je u svakoj riječi

ocat ili papar ili ta nejestiva boja tvojih očiju)

kiša nasrće na grad onako kako sam priželjkivala da ti nasrneš na mene:

požudno i pomirljivo,

istovremeno osuđuje i oprašta i prepravlja. ja u sebi brojim neke sitne suhe tuge

i tjeram te od sebe kao živina muhu. kiša

sad me samo prokazuje kao lakmus-papir

i upire u mene veliki prst: mislim na tebe. eto, i to se još uvijek događa pa

ne okrećem glavu prema prozoru

da me ne povuče korak

u vjetar, u malu gradsku pijavicu, u lokvu, u kišno jezero,

samo da te ne bih srela. ali kiša je prkosna

i provaljuje u moju kuću.

kiša i ja gledamo se. pa dobro došla, kažem. lezi na pod,

donijet ću krpe da te uhvatimo.

  
    *

     

    umorila sam se od ženskaste poezije

i podređivanja

sad sam jaka i nimalo meka

motam duhan kao bradati Turčin

rakijama od meda, imele i šljiva

ispirem umišljene ljubavi

kada hodam, korak mi je vojnički

i tuče asfalt kao psovka

kada pomislim da ću se pretvoriti u djevojčicu

nakitim ruke narukvicama

i zveckam do kavane, do luke, do kalete

do prvog kantuna

na kojem se mogu smijati

kao žena

promuklog glasa i prejake šminke

žena sa napuklim srcem i predispozicijama za artritis

od previše pisanja, od preumornih baka i njihovih genetskih oporuka,

od pranja suđa u hladnoj vodi

i grčevitog držanja za male utopije.

  
    III.

  
    *

     

    poželio si pjesmu. pet dana

nakon što si ustao

prešla sam dlanom preko jastuka

i pomolila se za jednu tvoju vlas

nemam ništa opipljivo. samo loš

predosjećaj od kojeg ne možeš načiniti ništa

već samo čekati predugo.

položila sam blok papira pred sebe

kao da su riječi jednako spremne

poput mene. kao da im mogu zapovijediti da izađu,

da te nađu i dovedu sa sobom.

previše vjerujem u riječi.

poželio si pjesmu. pitomo sklupčan u mom krilu

i razapet u mom krevetu.

kada sam milostiva, odaberem da je to ta tvoja smrt

i ne dopuštam da se vrijeme pomakne.

  
    *

     

    uzela sam te u usta, ali bez limuna. imam jake zdrave zube

i kocke leda pucaju kao bomboni. samo bez okusa.

gutam prije nego se rastope do kraja. sitno ranjavaju grlo

poput iglica ili stakla. ništa mi ne smeta jer sam odabrala nijemost

zaboli me samo kada pomislim na hrpetinu neopipljivog papira

koja se zaglavila u mom kompjuteru kao debeli štakor u oluku

i ne može izaći

ali čak i neželjena havarija mojih skica pomaže kao smjerokaz

vidiš, vjerujem da si me izliječio

od patetike i svih njenih oblika. teže pristajem na sladunjavost

a od tugaljivosti se branim ravnodušnošću,

potpunim očajem ili nepodijeljenom mržnjom. ne vjerujem u osrednje emocije.

puštam da se taložiš u meni kao čađa. da otvorim usta

izašao bi kao dim ili plamen. ne znam od čega si točno i ne smijem riskirati

zato zašivam usne. sve su riječi o tebi jeftine jer se svaka ljubav ofuca

od pričanja kao kurva od jebanja

zato te prebolijevam u kontroliranim uvjetima:

u sitne sate i u potpunom mraku.

  
    *

     

    sve je dobro. život se smiruje

kao uzavrela voda kada je makneš sa vatre.

ponekad sam manje ljuta

i riječi se vraćaju

i opominju. provela sam pet mjeseci (preračunaj to u dane,

svaki je proces za sebe)

ustajući, petom ravno na tvoje rebro

liježući, laktom pod tvoja leđa

izdovoljila sam se pitanja. sad samo tapkam duž tvoje granice

i pazim da te ne probudim. ako naiđeš

to je zato što te šalje netko osvetoljubiv

a mnogo smo mu se zamjerili.

sve je dobro. opet igramo po istom rasporedu

svatko na svojoj strani terena. ugodno je

kada ne moraš objašnjavati pravila. da sam

muškarac,

bila bih ti. zato se toliko mrzimo

(još uvijek ti želim leći u krevet)

prvo smo se doveli do kraja, a onda vratili na početak.

propisno.

sve je dobro.

još uvijek ti se radujem.

  
    DEUS EX MACHINA

     

    slana voda u očima

topla je baš kao blizina između naših obraza

u trenutku kada lažeš

ili vrijeđaš

nenametljivo

i s lakoćom

ne podnosim tvoj povratak

uvijek je prekratak

i zavarava

(vidiš kako sam naopaka

meni je svaki susret s tobom

povratak

a ti nikad nisi ostao dovoljno dugo

da bi se imao kome vraćati)

napuštaš me svakim susretom

obraza toplih od moje kose i usana

koje te nikad ne dodirnu zaista

koje se samo malčice rastvaraju

kao riblja usta

jer je to neophodno za disanje

a ja pokušavam protisnuti i riječi

neke velike, revolucionarne i svete

koje će te preobratiti

riječi kojima ću napokon doći do tvog vrata, ušne školjke

sljepoočnice i brade.

ne. kasno je sad

riječi treba odbaciti.

  
    *

     

    postoje ljudi koji te mrze umjesto mene

(ja im objašnjavam pobožno

da ti nisi zao i da su klice mojih bolesti

od neke druge ruke zasađene

od moje, zasigurno)

koga nema, bez njega se može. možda od te misli treba početi.

odmak od pravocrtnog gibanja me izbacuje iz ravnoteže

(udaram glavom o namještaj

jer je netko prerazmjestio sve što poznajem)

sjedim i plačem sa kvrgom na glavi. neskladna sam.

skupljam sličice kao i sve šestogodišnjakinje ovog svijeta

skupljam slike životinja jer je ljudskost nešto što još nisu uspjeli

naslikati.

drugi mi broje godine i kažu da je ovo neko drugo vrijeme koje nisam

zaračunala. prepravljam i prihvaćam

(kupujem ulaznicu za cirkus

koji predugo traje

redikuli nam otkupljuju dosadu i samoprezir

za male pare)

najgora sam kada mirujem. treba me pokrenuti,

izbaciti iz zgloba.

potreban mi je remont (potreban mi je remorker koji će me odvući

u svoju luku)

u kupaonici

na zamagljenom ogledalu

ispisujem pozive upomoć

nešto je u meni žedno osvete

(a možda je ljubav)

na meni brusi zube

i dolazi na naplatu

jednom tjedno

kada se stvaraš u obje zjene kao mala pokretna slika

kojom ne upravljam

naći ćeš me na nišanu

ako svrneš pogled iza leđa

na Pepeljugu u preskupim cipelama

(toliko skupe da ih ne smijem izgubiti)

  
    *

     

    krivotvorim datume.

krivotvorim sjećanja.

ja sam napokon u tvojoj zemlji

i to zapravo ništa ne znači. mene uzbuđuje

jer se lako zavaram. mene posramljuje

jer u sitnicama tražim prisnost.

ja sam od tog istog kamena

(u žilama imam mrzlu rijeku koja se zimi najede snjegova)

ja i tebe volim samo zbog tvojih gradova

i zbog svijeta kojem ne pripadam

a ti nemaš ništa od svoje zemlje

i njene plemenitosti

i volim te iz svih krivih razloga

izmislit ću stotine novih imena

i sakriti se od tebe

samo da te opet nađem

nova i nenačeta.

snijeg ovdje ne pada

(jer smo nečisti

i nismo ga zaslužili)

  
    *

     

    nisam te pronašla

(a trebao si biti lumin u nekoj mrkloj sobi

trebao si biti ta druga čaša lozovače ili ponizan sluga

pred mojim starim čizmama)

kupila sam novine, mogla bi ih list po list presložiti u malene avione

i gađati tvoja ulazna vrata

(ja znam tvoj kućni broj i uvijek brojim prozore

ne znam gdje si a vrijedi ona stara

magarac je bio, tko se nije skrio

baš bih te rado namagarčila)

povratak je težak, kao da nigdje ne pripadam.

ti si odjednom beznačajan, malen i tako potkupljiv.

ne perem kosu prije spavanja. vruća voda na studenim kostima.

poznati, mlaki zrak moje sobe. još jedan grad u kojem te nema.

odjednom se osjećam kao nerotkinja

(a nikada ti nisam željela roditi dijete)

i paničarim i plačem

nad svim nesrećama koje dolaze.

  
    *

     

    ne čini li ti se da sam ponekad odviše starinska

(ne kad sam sramna, gola i skromna

ne kad ne umijem govoriti pred tobom

već kad prkosim,

kad mislim da zaslužujem bolje)

jebeš kemiju bez fizike, to zvuči kao nešto što bi ti rekao

ti mjeriš ljubav

u krevetu

a ja sam zaboravila uopće

kako se voli

zatvaram grudni koš

malim patentnim zatvaračem

jer mi je srce zapaljivo kao petrolej.

jednom će mi biti žao što sam sve riječi potrošila na tebe

(doći će netko drugi tko će ih zaslužiti

a ja ću mučati potrošena

ili se to već dogodilo?)

ponekad bolujem od romantike

iz crnobijelih filmova

i okamenjenih ženskih mudrosti naših baka

(u ljubavi se uvijek najedeš više gorkih nego slatkih krušaka)

umaram se lako. moj mehanizam usporava

dok te ne nađem opet. to je kao zavlačenje ruke u košaru

iz koje izvučeš zmiju.

prilike dolaze.

ja ih propuštam.

  
    *

     

    ja umijem brinuti za cijelu jednu malenu

obitelj

zračim kuću, spravljam užinu,

poslije deset navečer, kada je jeftinija struja, uključim

stroj za pranje rublja

na devedeset stupnjeva bijelu posteljinu i donje rublje

(čednost treba prokuhati da bi ju mogao servirati još jednom)

na šezdeset šarenilo i pamučne zagrljaje

na trideset tajanstvenost i crninu

(ljudi su sastavljeni od nespojivih začina)

ja brinem za jednu malenu obitelj

iznosim smeće (tri žene su jedna najlonska vreća smeća

dnevno: možeš ih razvrstati na higijenski, ekološki i emocionalni otpad

ali ne vjeruj u priče o reciklaži)

s rukama na bokovima zamišljeno stojim u supermarketu i smišljam ručak

(ja kupujem pod neonom, u tišini

kupujem konzervirano, plastično, sterilno)

vruća kava godi kada prsti trnu od vode i pranja suđa

(treba čistiti iza svakog užitka)

određujem slatkiše samo nakon večere

i kršim pravila (prkositi sebi,

što to znači?)

glačam košulje, ja znam koliko ukočeno treba biti tijelo

i koliko besprijekoran ženski stav.

na proljeće ćemo posaditi cvijeće na balkonu i sanjati kuću i voćnjak i pse i mačke

i život koji je sočan i koji tek dolazi.

  
    *

     

    petkom sam ohola

i visoka

(ne možeš me dohvatiti)

petak je svaki dan kada obuvam potpetice

(sve djevojčice se žele uspeti do nečijeg obraza)

kad hodam

snažno udaram

o kameni obraz grada

kad čujem svoje korake

znam da idem naprijed,

kada se ulovim u odrazu izloga

zastajem i naginjem glavu

to si ti, prošapćem

i smiješno mi je što preko mog tijela

slova sriču:

sniženje

(a sebi sam tako skupa)

ja nikada neću biti lutka

iz izloga

slatka i kikotava

(nisam pametna,

samo želim da ne budem glupa)

mene ne možeš kupiti

ne dam da me podcjenjuješ i procjenjuješ

mene ćeš jednom zasigurno dobiti

džaba

kada i tijelo i duša dođu na rasprodaju

sada sam još uvijek dovoljno umišljena

pa se zamišljam kao preskupu

porculansku kinesku vazu

na aukciji, pred zadivljenim pogledima

  
    *

     

    u nedjeljno poslijepodne

poželim oprati tvoje rublje.

podstanarska kvadratura savršeno podnosi

samoću

ili mekoću udvoje.

imam sunce, žute zidove i mrtve đurđice u čaši.

dan je lijen, mek i bez zubi. dođi umoran da te se ne bojim.

ponesi svu svoju odjeću, i posteljinu

potrpaj sve u torbe kao da bježiš

k meni.

    skinut ćemo sve sa sebe, sve treba oprati

ležat ćemo goli i gladni

najest ćemo se prstiju i mesa s lopatica i bedara

dat ću da me pojedeš i voliš

na taj svoj divlji način.

ne možeš pobjeći dok se tvoja odjeća tromo okreće

u stroju za pranje

lijena, uspavana i sve više moja.

  
    IZ ITALIJE, BEZ LJUBAVI

     

    ponekad robujem klišejima i mislim da postoje posljednje rečenice

zato sam se sva pretvorila u pticu, malog pismonošu

koji donosi zadnju šansu

(ti obožavaš prokockati svaku koju dajem)

i očekujem obećanje pred rastanak,

zalog za povratak. odlazim bez dugova

bez cedulje

    ja lako zaboravim da putovati znači bježati

na kratko

(povratak je mirenje sa samim sobom)

odlazim kao da idem zauvijek

i kao da ta druga zemlja ima drugo nebo

pod kojim me ništa neće boljeti

ali sve čega nema podsjeća me da ipak postoji

ne znam možeš li razumjeti

    studeni nema svoje lice u tuđoj zemlji

u kojoj se ljudi glasaju kao da pjevaju čak i dok psuju

(naši ljudi zvuče kao da proklinju i preklinju

svojim tužnim tvrdim jezicima

od kamena i plača)

ja sam imigrant srećom samo deset dana

nema dovoljno vremena za prezir

ja izvikujem svoje male slavenske slogove

u njihove filigranske uši

(Babilon, ljubavi, uistinu Babilon

a neki su se zaista uspentrali do Boga)

obećavam, reći ću ti nešto lijepo, bilo što

čim se vratim, nešto iskonsko i grubo

nešto poput, volim te.

    velegrad ima velike kante za smeće

u koje bih mogla ugurati čitavog tebe

ali sve je preskupo za bacanje

(pogotovo ti

tebe treba sačuvati do povratka

jer sam te tek sada našla)

moje prljave siromašne ruke vade iz smeća tuđe dragocjenosti,

jučerašnje novine

i ostatke nečijih zalogaja

(u našoj zemlji to rade galebovi

kada je more izjedeno i siromašno

a mi previše bahati i siti

ja sam zaista vidjela tu veličanstvenu pticu

kako iz kontejnera vadi ručak, kao lik iz neke basne

u kojoj bi vjerojatno bio persona pogrbljenog penzionera.

u našoj zemlji su i ptice gladne

i kopaju po smeću)

gladan čovjek nema ponos

(kako sam te samo ponekad gladna)

ali je dostojanstven pred prejedenima

    u mramornom gradu u kojem se kupuje iskupljenje

ja ti opraštam

(u licemjerju i zlatu naši su grijesi neznatni i maleni

ja koračam ponosna, svijet je prevelik

kad si sam)

pomislim kako baš ti i ja zaslužujemo biti

sretni i bahati

kao

vatikanski golubovi

lijene, debele ptice koje ne lete

jer ne moraju.

  
    *

     

    zahod je idealno zamišljen prostor za intimu. tu oslobađaš sebe

i postojiš bezuvjetno. tu si gol i prljav i besraman

i životinja si koja se ne može sakriti

tu si suočen sa svoja dva oka

tu je tišina opipljiva i vrijeme se računa u kapima

dok se i čistiš i prljaš i žališ

i moliš i priznaješ.

svako životno sranje ima svoj hram i mauzolej. zahod je mala

čovjekova kapelica za samog sebe

u kojoj se klanja ponizno

u zahodu uvijek iznova izmjeriš koliko si velik i koliko si

malen

zahod je soba panike, skrovište i sklonište.

tu stanuje jedina apsolutna samoća,

jedina samoća koja ti pristaje

(zahod podmiruje higijenu tijela

i duha)

tu si uvijek svučen.

u zahodu sjedim

između pastelnih pločica

i plačem ljutito i mahnito i sitno i bez glasa

(odlazim oprati ruke

i plakati zajedno sa slavinom

svaki put kad pomislim da u tom trenutku

nekoga jebeš)

  
    GLAS U UŠIMA

     

    mrtav je glas, od zemlje i kostiju. leći pod luster

nova je perspektiva. sve je drugačije na podu

kada si na tlu, ponizan pred

malenim stvarima

zahvalan na gostima, na posljednjoj šalici kave na koju nisi računao

(nikad ne računaš da su zadnje stvari ostavljene

za tebe)

na pjesmu koja dolazi nakon godina traženja

i dim u želucu koji ulazi kroz grlo

i tad pomisliš:

konačno ću nešto sačuvati u sebi.

